Pod nadpismom „Struchłe dopóznaće“ rozestaja so Jan Nuk z Radworja w SN 7. měrca 2018 ze zwěsćenjom předsydki Serbskeho šulskeho towarstwa Ludmile Budarjoweje, zo „Asimilaciju njezadźeržimy“. Nuk mjenuje z prawom wšelake přičiny a negatiwne zjawy, kotrež „prócowanje, serbskosć zesylnić“ widźomnje abo tež njewidźomnje haća“.
Je tajke pesimistiske zhladowanje woprawnjene? Měnju: Haj a ně!
Haj, jeli dale jeničce po dotalnym modelu WITAJ-kubłanja postupujemy. – Dwaceći lět dźěła po tutym modelu wunjese sćěhowace wot spočatka wočakowane dobre wuslědki: Ličba wobdźělnikow na serbskorěčnym kubłanju je stabilna. Wukony šulerjow w serbskej wučbje dźensa su widźomnje lěpše hač něhdy w tak mjenowanych B-skupinach. Starši akceptuja imersiwne rěčne kubłanje w pěstowarnjach.
szl_Latn hrv_Latn szl_Latn